# William Claytor

William Claytor (Norfolk, 4 de gener de 1908 - Washington DC, 14 de juliol de 1967), conegut com a Bill pels seus amics i coneguts, va ser un matemàtic estatunidenc, el tercer negre en obtenir un doctorat en matemàtiques.
Claytor va ser escolaritzat a Washington DC on vivia la família, ja que el seu pare era funcionari d'una agència governamental i, després, odontòleg. El 1925, després de graduar-se al Hampton Institute de Virgínia, va ingressar a la universitat Howard on va ser deixeble de Dudley Weldon Woodard qui, després d'obtenir el màster el 1930, li va recomanar seguir estudis de doctorat a la universitat de Pennsilvània. El 1933 va obtenir el grau de doctor a Pennsilvània amb una tesi de topologia dirigida per John Robert Kline, convertint-se en el tercer negre que obtenia aquest grau als Estats Units. Amb el seu doctorat a la ma, va ser professor del West Virginia State College on les seves obligacions i un ambient desafortunat li van impedir continuar amb la recerca. El 1935 va intentar entrar a la universitat de Princeton, sense èxit, ja que les seves autoritats acadèmiques no estaven disposades a tenir un negre al claustre. El curs 1936-37 va aconseguir, amb el suport de Raymond Wilder, Leo Zippin, Oswald Veblen i altres matemàtics destacats, una plaça docent no remunerada a la universitat de Michigan. Amb l'ajut d'una beca Julius Rosenwald va poder continuar a Michigan fins que el 1941, amb l'entrada dels Estats Units a la Segona Guerra Mundial, es va enrolar a l'exèrcit per donar classes d'artilleria antiaérea. Acabada la guerra i després de dos cursos a la Southern University (Louisiana) i al Hampton Institute (Virgínia) respectivament, el 1947 va ser contractat per la universitat Howard de Washington DC on va romandre fins a la seva mort el 1967. La seva càrrega docent, d'unes vint hores lectives setmanals, va impedir que tingués temps per publicar les seves recerques i només va publicar dos articles en tota la seva vida, el 1934 i el 1937.

## Referències

* ↑ Parshall, 2016, p. 217.
* ↑ Houston, 2018, p. 141.
* ↑ Farmer, Shepherd-Wynn i Brevard, 2012, p. 33.
* ↑ Parshall, 2016, p. 223.
* ↑ Parshall, 2016, p. 224.
* ↑ Parshall, 2016, p. 226.
* ↑ Collins, 2016, p. web.
* ↑ Houston, 1994, p. web.
* ↑ Williams, 2008, p. web.

## Bibliografia

* Farmer, Vernon L.; Shepherd-Wynn, Evelyn; Brevard, Lisa Pertillar. «In His Hands». A: Vernon L. Farmer, Evelyn Shepherd-Wynn (eds.). Voices of Historical and Contemporary Black American Pioneers (en eb). ABC-CLIO, 2012, p. 3-44. ISBN 978-0-313-39224-5.
* Houston, Johnny L. «Ten African American Pioneers and Mathematicians Who Inspired Me» (en anglès). Notices of the American Mathematical Society, Vol. 65, Num. 2, 2018, pàg. 139-143. ISSN: 0002-9920.
* Parshall, Karen Hunger «Mathematics and the Politics of Race: The Case of William Claytor (Ph.D., University of Pennsylvania, 1933)» (en anglès). The American Mathematical Monthly, Vol. 123, Num. 3, 2016, pàg. 214-240. DOI: 10.4169/amer.math.monthly.123.3.214. ISSN: 0002-9890.

## Enllaços externs

* O'Connor, John J.; Robertson, Edmund F. «William Claytor» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Houston, Johnny L. «William W. Shieffelin Claytor». Marhematical Association of America, 1994. Arxivat de l'original el 15 de desembre 2019. [Consulta: 22 gener 2022]. (anglès)
* Williams, Scott W. «William Schieffelin Claytor». Mathematicians of the African Diaspora, 2008. [Consulta: 22 gener 2022]. (anglès)
* Collins, Sibrina Nichelle. «Unsung: William Claytor». Undark, 2016. [Consulta: 22 gener 2022]. (anglès)